MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 260 L-Erbgħa, 8 ta' Marzu, 2000 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 260

L-Erbgħa, 8 ta' Marzu, 2000

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-6.07 p.m.

Talba

SEDUTA NRU.

L-Erbgħa, 8 ta' Marzu, 2000

WERREJ

MINUTI 762

MISTOQSIJIET - TWEĠIBIET ORALI 762

MISTOQSIJIET GĦAL TWEĠIBIET ORALI MWIEĠBA BIL-MIKTUB 763

MINUTI

Il-Minuti tas-Seduta Nru 259 li saret fit-8 ta' Marzu, 2000 ġew konfermati.

MISTOQSIJIET - TWEĠIBIET ORALI

WSC - ĦADDIEMA ĠODDA

L-ONOR.

JOE MIZZI (f'isem l-Onor.

Joseph Cuschieri) staqsa lill- Ministru għas-Servizzi Ekonomiċi: Jista' l-Ministru jgħid kemm ħaddiema ġodda ġew impjegati mal-water services corporation mis-16 ta' Settembru, 1999 sa l-4 ta' Jannar, 2000?

Jista' jgħid ukoll jekk dawn ġewx impjegati wara l-ħruġ ta' sejħa għal applikazzjonijiet?

Jekk jirriżulta li dawn ġew impjegati mingħajr sejħa għal applikazzjonijiet, jista' jgħid kemm kien ilhom li applikaw?

Jekk jirriżulta li lanqas biss kienu applikaw, jista' l-Ministru jgħid xi kriterji ntużaw biex dawn ingħataw l-impjieg in kwestjoni?

ONOR.

JOSEF BONNICI (Ministru għas-Servizzi Ekonomiċi): Jien informat li matul il-perijodu msemmi l-korporazzjoni għas-servizzi ta` l-ilma mpjegat żewġ apprentisti fil-grad ta` draughtsman taħt it-technician apprenticeship scheme.

L-għazla saret wara interview minn fost lista ta` studenti li kienu qed jagħmlu dan il-kors, liema lista giet sottomessa mill-ETC.

Il- proċess ta` l-għazla sar skond il-proċedura stabilita.

MR SPEAKER (Onor. Anton Tabone): L-Onor.

Mizzi, mistoqsija supplimentari.

ONOR.

JOE MIZZI: Jista' l-Ministru jikkonferma jekk bir-reviżjoni kif kienet se ssir fi żmien gvern Laburista fuq it-tariffi tal-kontijiet tad- dawl u l-ilma kienx hemm medda ta' nies, fosthom pensjonanti, li kienu se jiggwadanjaw għax il-kontijiet tagħhom kienu se jkunu irħas?

Bil-kontijiet kif ħarġu issa dawn ibbenefikaw jew le?

MR SPEAKER: Il-Ministru.

ONOR.

JOSEF BONNICI: Meta l-Onor.

Membru qed jgħid li kien hemm medda ta' nies li l-kont tagħhom kien se jiġihom irħas, irħas minn xiex, minn dak ta' l-1996?

Għax jekk inhuwa hekk allura sħabna tan-naħa l-oħra għandhom l-obbligu li jippruvaw dan li qed jgħid l-Onor.

Mizzi.

Safejn naf jien il- maġġorparti tal-kontijiet tad-dawl u l-ilma fuq diversi bands - everything taken into account, inkluż it-taxxa fuq id-drenaġġ - kienu se jiġu madwar 50% jew 60% aktar għoljin milli kienu qabel.

Irridu niftakru wkoll li fl-1998 il-gvern Laburista kien ħa sena sħiħa fuq l-kontijiet tad-dawl u l-ilma.

Bir-rati stabiliti kien hemm roħs ta' madwar 40% jew 50% on paper, imma fil-metodu kif kienu maħdumin it-tariffi kien hemm ukoll ċerti skerzi, biex insejħilhom hekk.

Għaliex?

Għax il- konsum ta' l-ilma kienu naqsuh minn 20 gallun għal xi 18-il gallun u meta taqbeż minn livell ta' konsum għal ieħor it-tariffa titlagħlek.

(Interruzzjonijiet) Inti qbadtli fuq it-tariffi ta' l-ilma u qed nirrispondik kif jidhirli jien!

MR SPEAKER: Fil-każ għamel domanda supplimentari, Onor. Mizzi.

(Interruzzjonijiet)

ONOR.

JOSEF BONNICI: Mr Speaker, ħu l-passi li għandek tieħu ħalli narawha din l-arroganza!

(Interruzzjonijiet)

MR SPEAKER: L-Onor.

Joe Mizzi.

ONOR.

JOE MIZZI: Jien staqsejtek u għedtlek biex tikkompara l-kont ta' dak iż-żmien mal-kont li ħareġ issa, u ma noqogħdux induru mal-lewża!

MR SPEAKER: Onor. Mizzi, inti għamilt domanda u l-Ministru qed jirrispondik.

Issa jkollok l-opportunita' li tagħmel domanda supplimentari.

Il-Ministru.

(Interruzzjonijiet)

ONOR.

JOSEF BONNICI: Nista' nifhem li mhux qed idoqqlu għal widnejh dan id-diskors!

L-Onor.

Mizzi jaf li huma għamlu tagħsida sħiħa u allura m'għandux il-paċenzja jisma' r-risposta għal mistoqsija tiegħu stess.

ONOR.

JOE MIZZI: Mr Speaker, qed insejjaħ quorum.

MR SPEAKER: M'hawnx quorum u l-Kamra hija sospiża għal ħames minuti.

Fis-6.15 p.m. il-Kamra ġiet sospiża u rriżumiet ħames minuti wara.

MR SPEAKER: Jekk jogħġobkom, kulħadd jieħu postu.

Għaddejna n-numru ta' l-Onor.

Membri preżenti u jidher li hawn wieħed anqas min-numru rikjest.

Skond ir-regolamenti l-Kamra hija aġġornata għal nhar it-Tnejn, 13 ta' Marzu, 2000 fis-6.00 p.m. bl-istess aġenda.

Fis-6.23 p.m. il-Kamra ġiet aġġornata mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

DIPARTIMENT TA' L-ISPORTS - ĦADDIEMA ĠODDA

L-ONOR.

JOSEPH CUSCHIERI staqsa lill-Ministru ta' l-Edukazzjoni: Jista' l-Ministru jgħid kemm ġew impjegati ħaddiema ġodda mad-dipartiment ta' l-isports mis-16 ta' Settembru, 1999 sa l-4 ta' Jannar, 2000?

Jista' jgħid ukoll jekk ġewx impjegati ħaddiema ġodda meta ħarġu l- applikazzjonijiet għal dawn l-impjiegi?

Jekk jirriżulta li ġew impjegati ħaddiema ġodda mingħajr applikazzjonijiet, jista' jgħid kemm dawk impjegati kien ilhom li applikaw?

Jekk jirriżulta li lanqas kienu applikaw, jista' jgħid xi kriterji ntużaw biex dawn ingħataw l-impjieg?

ONOR.

LOUIS GALEA: Informat li bejn is-16 ta' Settembru, 1999 sa l-4 ta' Jannar, 2000 ma kien hemm ebda impieg ġdid fid-dipartiment ta' l- isports.

MMA - KAROZZI

L-ONOR.

JOSEPH CUSCHIERI staqsa lill-Ministru għat-Trasport u Komunikazzjoni: B'riferenza għall-mistoqsija parlamentari numru 12164, jista' l-Ministru jwieġeb il-partijiet tal-mistoqsija, jiġifieri, kif qegħdin jintużaw u għal-liema raġuni u jgħid jekk dawn il-karozzi jistgħux jiġu wżati minn persuni oħrajn?

ONOR.

ĊENSU GALEA: Filwaqt li nirriferi l-Onor.

Interpellant għar- risposta tal-mistoqsija parlamentari numru 12164, inżid ngħid li jekk ikun hemm il-ħtieġa dawn il-karozzi jistgħu jiġu wżati minn xi persuni oħra mpjegati ta` l-awtorita` marittima.

SPTAR MONTE CARMELI - TRASPORT

L-ONOR.

JOSEPH CUSCHIERI staqsa lill-Ministru tas-Saħħa: Jista' l-Ministru jgħid jekk jirriżultax li mill-5 ta' Settembru, 1998 'il hawn fl- Isptar Monte Carmeli sarux xi abbużi bit-trasport ta' l-istess sptar?

Jekk fl-affermattiv, jista' jgħid x'passi ttieħdu f'dan ir-rigward mill- officer in charge?

Jirriżulta wkoll li fl-istess sezzjoni hemm uffiċjali li qed jaħdmu day- in-day-out mingħajr permess ta' min huwa konċernat?

ONOR.

LOUIS DEGUARA: Mill-5 ta' Settembru, 1998 'l hawn ma jirriżultax li fl-Isptar Monte Carmeli saru xi abbużi bit-trasport ta' l-istess sptar.

L-impjegati li jaħdmu f'din is-sezzjoni kollha għandhom il-permess meħtieġ biex jaħdmu fuq roster AOAO minbarra: xufier li ġie trasferit f'dan l-isptar propju ġimgħa ilu, u dan applika għall-approvazzjoni u żewġ xufiera li għamlu t-talba meħtieġa u qegħdin jistennew l-approvazzjoni mid- direttur konċernat.

SPTAR MONTE CARMELI - OVERTIME

L-ONOR.

JOSEPH CUSCHIERI staqsa lill-Ministru tas-Saħħa: Jista' l-Ministru jgħid jekk jirriżultax li mill-5 ta' Settembru, 1998 'l hawn fl- Isptar Monte Carmeli sarx overtime fuq xogħol ta' tindif u grass cutting u xogħol ieħor doppjament minn impjegati li xogħlhom huwa in charge mit- trasport?

Jista' l-Ministru jgħid ukoll jekk jirriżultax li mill-5 ta' Settembru, 1998 'l hawn kienx hemmx ħaddiema - hospital auxiliary - li fl-off-day tagħhom għamlu xogħol ta' overtime fil-kċina meta xogħlhom kien fis-swali?

ONOR.

LOUIS DEGUARA: Il-persuna li hi in charge mit-trasport qatt ma għamlet xogħol ta' overtime fuq xogħol ta' tindif u grass cutting.

F'din is-sezzjoni hemm ukoll żewġ supervisors li kemm-il-darba għamlu tindif u xogħol ieħor fuq bażi ta' overtime.

F'dawn l-aħħar xhur kien hemm xi hospital auxiliaries li x-xogħol normali tagħhom huwa fil-wards u li tqabbdu jagħmlu xogħol ta' tindif fil-kċina.

Dan ix-xogħol sar fl-off-day tagħhom fuq bażi ta' overtime.

SPTAR MONTE CARMELI - TRACTOR

L-ONOR.

JOSEPH CUSCHIERI staqsa lill-Ministru tas-Saħħa: Jista' l-Ministru jgħid x'inhi r-raġuni li tractor li nxtara għall-Isptar Monte Carmeli m'għandux number plates?

Jista' jgħid jekk dan it-tractor għandux insurance?

Jista' jgħid minn fejn inxtara dan it-tractor?

Jista' jgħid f'dan is-sens intalbux quotations jew ħarġux offerti?

Jista' jgħid kemm sewa fi spejjeż dan it-tractor?

ONOR.

LOUIS DEGUARA: It-tow tractor li nxtara riċenti għall-Isptar Monte Carmeli, inxtara mingħand Ventur garage bil-prezz ta' Lm805.

Intalbu quotations mingħand żewġ aġenti oħra minbarra Ventur garage.

Il- quotations miġbura huma kif ġej:-

a) Bonnici Bros. Lm2300 b) Il-Palma Lm875.00

Dan it-tractor twaħħlitlu tinda tal-ħadid u perspex li swiet Lm30 oħra.

Għalkemm ilna xi żmien li għamilna kuntatt mad-dipartiment tal-liċenzji dwar in-number plates, sa issa dawn il-plates għad ma waslux għandna.

Bħall-vettturi l-oħra tal-gvern, dan it-tractor mhux kopert b'insurance.

PA - SWIMMING POOLS - PERMESSI

L-ONOR.

MARIE LOUISE COLEIRO staqsiet lill-Ministru ta' l-Intern: Jista' l-Ministru jgħid kemm hawn permessi ta' swimming pools f'residenzi privati?

F'liema lokalitajiet qegħdin?

ONOR.

TONIO BORG: Ninsab infurmat li sat-2 ta` Marzu, 2000 in-numru ta` permessi għall-swimming pools fi djar residenzjali maħruġa mill-awtorita` ta` l-ippjanar kien ta` 751.

L-informazzjoni mitluba tpoġġiet fuq il-Mejda tal-Kamra iktar kmieni f'din is-seduta.

SAĦĦA - MENANGITIS

L-ONOR.

MARIE LOUISE COLEIRO staqsiet lill-Ministru tas-Saħħa: Jaf il-Ministru bil-każ ta' menangitis f'St. Albert the Great College li jidher li l-ġenituri tat-tfal ġew informati matul il-ġimgħa li bdiet fl-14 ta' Frar, 2000?

Jaf li l-ġenituri ġew informati madwar ħamest ijiem wara li nstab il-każ?

Jista' l-Ministru jgħid x'inhuma l-proċeduri li suppost li jiġu adottati f'ċirkostanzi bħal dawn?

ONOR.

LOUIS DEGUARA: Ninsab infurmat illi l-każ imsemmi f'din il- mistoqsija ġie rappurtat lit-taqsima sorveljanza tal-mard fis-16 ta' Frar, 2000 dakinhar stess li ħareġ ir-riżultat mil-laboratorju u immedjatament ittieħdu l-passi kollha neċessarji.

Dawn jinkludu: ġbir tal-listi tal- kuntatti mill-qrib mingħand il-familjari u mill-iskola fejn jattendi l- pazjent; trattament b'mediċina preventiva lill-kuntatti mill-qrib kollha.

Nirriferi wkoll għar-risposta li kont tajt għall-mistoqsija parlamentari numru 14314.

MMA - JOTTIJIET

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' l-Ministru jgħid kemm hawn yachts Valletta registered mal-Malta Maritime Authority?

Kemm hawn dgħajjes "S" registered mal-Malta Maritime Authority?

Kemm hawn yachts proprjeta' ta' ċittadini Maltin li huma reġistrati f'portijiet barranin li jagħmlu użu mill-faċilitajiet ta' marinas f'Malta?

X'inhuma r-rati ta' liċenzji "S" registered u tal-motor yachts Valletta registered?

X'inhuma r-rati għal berthing fil-marinas u s-servizzi/facilitajiet li jkopru dawn ir-rati?

ONOR.

ĊENSU GALEA: Jien infurmat li sa l-aħħar ta` Diċembru, 1999 kien hawn 1,383 pleasure yachts reġistrati taħt l-Att ta` l-1973 dwar il- bastimenti merkantili.

Jien infurmat ukoll li sa l-aħħar ta` Frar, 2000 kien hemm 5,800 dgħajsa mar-reġistru tas-small ships register li kellhom il-liċenzja mħallsa kif ukoll madwar 2,500 dgħajsa oħra li huma reġistrati iżda m`humiex suġġetti li jħallsu liċenzja.

Skond ir-records tal-Malta Maritime Authority ma jidhirx li hemm yachts reġistrati barra u li huma proprjeta ta` ċittadini Maltin li qed jagħmlu użu mill-Yacht Marina ta` Malta.

Ir-rati ta` liċenzji ta` dgħajjes u yachts huma kif ippublikati b`Avviż Legali Nru. 240 ta` l-1997.

Dwar l-aħħar parti tal-mistoqsija l- informazzjoni mitluba tpoġġiet fuq il-Mejda tal-Kamra iktar kmieni f'din is- seduta.

ŻEBBUĠ - OLIVE SQUARE - RAMPA

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid minn huwa responsabbli li jara li rampa ta' garaxx li qiegħda f'Olive Square u li hija wieqfa wisq u anke mbaqqna fuq bankina, u li b'konsegwenza ta' hekk la wheelchair u lanqas b'pushchair ma tista' tgħaddi minn fuqha, issir kif suppost, u skond il-liġi biex tagħti l-aċċessibbilita'?

Min huwa responsabbli li jara li dawn l-affarijiet ma jsirux, il-kunsill lokali jew il-pulizija, jew xi awtorita' oħra?

ONOR.

LAWRENCE GONZI: Il-kummissjoni nazzjonali persuni b'diżabilita' nkarigat lill-perit u l-avukat tagħha biex jistabilixxu ta' min hi r- responsabbilta' li jara li rampi li jostakolaw bankini lill-persuni b'diżabilita' u persuni oħra jitneħħew jew isiru sew.

Malli jiġi stabbilit dan, il-kummissjoni ser tieħu l-passi kollha neċessarja biex, kemm fuq bażi nazzjonali kif ukoll fuq bażi individwali, il-liġi titħares.

ANZJANI - SOCIAL WORKERS

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: B'riferenza għall-mistoqsija parlamentari numru 13951 dwar kemm hemm social workers assenjati għal St Vincent de Paule u għal residential homes oħra tal-gvern, jista' l-Viċi Prim Ministru jgħid in-numru ta' social workers li hu semma fit-tweġiba tiegħu, li jaħdmu f'pool ċentrali?

ONOR.

LAWRENCE GONZI: Id-dipartiment għall-ħarsien ta' l-anzjani għandu pool ċentrali ta' social workers li jiġu assenjati xogħol fil-qasam ta' l- anzjani skond il-każ.

In-numru totali ta' social workers fid-dipartiment għall-ħarsien ta' l-anzjani hu ta' sebgħa.

ANZJANI - CSA'S

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: B'riferenza għall-mistoqsija parlamentari numru 13950, dwar l-abbużi jew tilwim rrapportati minn anzjani dwar CSAs u dwar abbużi jew tilwim irrapportati minn CSAs dwar anzjani, jista' l-Viċi Prim Ministru jagħti n-numru ta' rapporti li saru mill-1988 sa l-1999 sena b'sena?

ONOR.

LAWRENCE GONZI: Ninforma lill-Onor.

Interpellant li r-rapporti li xi kultant jinqalgħu bejn l-anzjani u l-helpers jiġu rreġistrati fil-file rispettiv tagħhom biss u għalhekk ma jistax jingħata n-numru.

BORMLA - GROUND

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid x'sar min-naħa tal-Ministeru biex jitħaffef ix- xogħol li kien qed isir fil-ground ta' quddiem l-iskola primarja ta' Bormla biex it-tfal ikollhom fejn joħorġu jilgħabu?

ONOR.

LOUIS GALEA: Filwaqt li nirreferi lill-Onor.

Membru għat-tweġiba għall-Mistoqsija Parlamentari Numru 13898, qed nintervjeni mad-Diviżjoni tax-Xogħlijiet biex jitħaffef ix-xogħol.

SKEJJEL - STUDENTI

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid matul is-sena skolastika 1998-1999 kemm kien hemm studenti li qatt ma attendew l-iskola, minkejja li huma obbligati jagħmlu dan?

X'inhuma l-etajiet ta' dawn l-istudenti?

ONOR.

LOUIS GALEA: L-informazzjoni mitluba qed tinġabar mill-Iskejjel u tweġiba tingħata f'xi Seduta oħra.

EDUCATION WELFARE SECTION - ŻGĦAŻAGĦ

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid matul is-sena 1999 kemm kien hemm żgħażagħ taħt is- 16-il sena li ngħataw għajnuna mill-education welfare section wara li tressqu l-qorti akkużati bi ksur tal-liġi?

Kemm kien hemm minn dawn iż- żgħażagħ li ngħataw għajnuna mill-guidance and counselling unit?

ONOR.

LOUIS GALEA: Informat li matul is-sena 1999, kien hemm 60 żgħażugħ taħt is-16-il sena li ngħataw għajnuna mis-Social Workers ta' l-Education Welfare Section, wara li dawn iż-żgħażagħ tressqu il-Juvenile Court, akkużati bi ksur tal-liġi.

Informat ukoll li mill-Guidance and Counselling Unit, Cousellor jattendi l- Juvenile Court regolarment, u minn hemm isir jaf l-iskola fejn jattendi (billi fiċ-ċitazzjoni jkun hemm biss l-indirizz tad-dar).

Meta jkunu każi serji, il-Counsellor jikkuntattja l-Counsellor/s in-charge mill-iskola verbalment u dan/dawn jagħtu l-għajnuna meħtieġa f'follow-up.

Ma tinżammx statistika tal-kuntatti li jsiru, jew kemm idumu jsiru.

SPTAR SAN LUQA - ĦADDIEM

L-ONOR.

EVARIST BARTOLO staqsa lill-Ministru tas-Saħħa: Jista' l-Ministru jgħid matul ix-xahar ta' Frar, 2000 kemm-il darba l-ħaddiem, li ismu qed jintbagħat separatament u li hu sewwieq ta' l-ambulanzi, iddaħħal jagħmel xogħol overtime ta' żebbiegħ fl-Isptar San Luqa?

Għaliex dan ix- xogħol jingħata lilu meta hemm ħaddiema oħra jagħmlu dan ix-xogħol?

ONOR.

LOUIS DEGUARA: Matul ix-xahar ta` Frar l-impjegat imsemmi ddaħħal jagħmel xogħol overtime ta` żebbiegħ sitt darbiet fl-uffiċċju tal-Manager tat-trasport u mhux fl-Isptar San Luqa.

Dan ix-xogħol ingħata lil dan l-impjegat għaliex il-ħaddiema tal- Maintenance Section kienu mpenjati fuq il-proġetti l-oħra li għaddejin fl- Isptar.

ITS - EŻAMIJIET

L-ONOR.

EVARIST BARTOLO staqsa lill-Ministru tat-Turiżmu: Jista' l-Ministru jgħid għaliex l-istitut għall-istudji turistiċi għadu ma xandarx ir-riżultati ta' l-eżamijiet u qed iżomm lill-istudenti f'ansjeta' bla bżonn?

ONOR.

MICHAEL REFALO: Ninsab infurmat li r-riżultati ta' l-eżamijiet ġew pubblikati fit-28 ta' Frar 2000, cioe' jumejn qabel ma tressqet il- mistoqsija tal-Onor.

Interpellant u fiż-żmien li normalment jittieħed biex jiġu proċessati r-riżultati.

KUNSILLI LOKALI - LOCAL WARDENS

L-ONOR.

EVARIST BARTOLO staqsa lill-Ministru tal-Ġustizzja u Gvern Lokali: Jista' l-Ministru jgħid x'sens jagħmel għal local wardens li jieħdu passi kontra persuni li joħorġu l-iskart fil-boroż malli joħorġu għax-xogħol kmieni filgħodu u mhux tard filgħodu meta jgħaddi t-trakk tal- ġbir ta' l-iskart?

X'jistgħu jagħmlu l-koppji li jaħdmu t-tnejn jekk ta' l- iskart jgħaddi wara li joħorġu għax-xogħol?

ONOR.

AUSTIN GATT: Il-Gwardjani Lokali huma fid-dmir li jinfurzaw dawk ir-regolamenti kollha li ġew delegati lilhom permezz ta` l-Avviż Legali Nru. 32`2000, irrispettivament taċ-ċirkustanzi ta` kull individwu.